** vysoká škola zdravotníctva a  sociálnej práce sv. Alžbety**

### Detašované pracovisko Saleziánum, Rajecká 17, 010 01 Žilina

**KATEDRA SOCIÁLNEJ PRÁCE S DEŤMI A MLÁDEŽOU**

Informácie o prijímacom konaní na študijný program

**Sociálna práca s deťmi a mládežou**

v akademickom roku **2014/2015**

PRE BAKALÁRSKY STUPEŇ – denná aj externá forma

(pre magisterský stupeň budú podmienky uverejnené neskôr)

|  |  |  |  |  |  |  |  |
| --- | --- | --- | --- | --- | --- | --- | --- |
| **Fakulta\*** | **Názov študijného programu\*** | **Detašované pracovisko\*** | **Stupeň štúdia\*** | **Forma  štúdia\*** | **Metóda štúdia\*** | **Akreditácia** | **Dĺžka štúdia  v semestroch** |
| –– | **Sociálna práca s deťmi a mládežou** | Žilina I. Saleziánum | 1.  Bakalársky | denná/externá | prezenčná | A | 6 |

**Pozn.:** \*údaje dôležité pri vypĺňaní prihlášky.

**VŠ ZaSp sv. Alžbety ZNIŽUJE školné za prvý semester pre záujemcov o I. stupeň (Bc.) štúdia v akademickom roku 2014/2015 pre tých, ktorí si zašlú prihláškový spis**

**do 28. 02. 2014 o 20 %, t. j. 208 € (260 € - 20%).**

|  |  |  |  |  |  |  |
| --- | --- | --- | --- | --- | --- | --- |
| **Termín podania prihlášok** | |  | | --- | | **Termín začatia overovania splnenia podmienok** | | **Poplatok za prijímacie konanie** | **Zápisné**  (platí sa až po prijatí  na štúdium) | **Školné**  **za**  **1. semester (zimný)**  (platí sa až po prijatí na štúdium) | **Školné**  **za**  **2. semester (letný)** |
| **do 28. 2. 2014** | |  | | --- | | marec  až máj | | 50 € | 90 € | 208 € | 260 € |
| po 28. 2. 2014 | marec  až máj | 50 € | 90 € | 260 € | 260 € |

**1. Podmienky prijatia pre uchádzačov:**

1. Stredoškolské vzdelanie ukončené maturitnou skúškou.

2. **Vyplnená prihláška** na vysokoškolské štúdium (POZOR, je nové tlačivo: zakúpiť v ŠEVTe alebo stiahnuť na: http://www.minedu.sk/data/att/5427.pdf) **obsahuje:**

- overenú kópiu maturitného vysvedčenia,

*Uchádzači, ktorí maturujú v školskom roku 2013/2014 doložia overenú kópiu maturitného vysvedčenia a kópiu (neoverenú) koncoročného vysvedčenia zo 4. ročníka* ***dodatočne****, najneskôr však* ***v deň určený na zápis na štúdium*** *(§ 58 ods. 1 zák.455/2012 Z. z., kt. sa mení a dopĺňa zák. 131/2002 Z. z. o vysokých školách v znení neskorších predpisov).*

***Bez predloženia overenej kópie maturitného vysvedčenia nebude uchádzač zapísaný na štúdium***

*(§ 59 ods. 3 zák.455/2012 Z. z., kt. sa mení a dopĺňa zák. 131/2002 Z. z. o vysokých školách v znení neskorších predpisov).*

- kópie (neoverené) koncoročných vysvedčení za celé štúdium na strednej škole + výpis známok s vyrátaným priemerom v prihláške,

- životopis (podpísaný),

- uchádzač o externú formu štúdia uvedie v prihláške na str. 3 údaje o zamestnaní,

- doklad o zaplatení vkladom na účet. Poplatok za úhradu nákladov spojených so zabezpečením prijímacieho konania na vysokoškolské štúdium uchádzač zaplatí vkladom na účet VŠZaSP sv. Alžbety, Bratislava číslo: **2626748634/1100**, variabilný symbol: RODNÉ ČÍSLO

- IBAN (pre zahraničných študentov): **SK02 1100 0000 0026 2674 8634, Tatra banka, a.s. Hodžovo nám. 3, 811 06 Bratislava,**

- **neúplná prihláška na vysokoškolské štúdium nebude akceptovaná !**

**Prihlášky na vysokoškolské štúdium 1. (Bc.) stupňa zasielajte na adresu:**

Vysoká škola zdravotníctva a sociálnej práce sv. Alžbety

Študijné oddelenie

Palackého č. 1, P. O. BOX 104

810 00 Bratislava

**Osobné odovzdanie prihlášky:**

Podateľňa VŠZaSP sv. Alžbety, Nám. 1. mája č. 1, Bratislava

**2. Všeobecné údaje o prijímacom konaní:**

* uchádzač si môže podať prihlášky na viac študijných programov (za každú prihlášku platí poplatok za prijímacie konanie), pričom na **jednej prihláške** možno uviesť len **jeden** študijný program,
* vysoká škola si vyhradzuje právo neotvoriť prvý ročník štúdia študijného programu, na ktorý sa neprihlásil dostatočný počet uchádzačov,
* uchádzačovi, ktorý uhradil poplatok za prijímacie konanie a rozhodnutím nebol prijatý na štúdium **nebude poplatok vrátený,**
* uchádzačovi, ktorý na základe nekompletnej prihlášky nebol prijatý taktiež **nebude poplatok vrátený,**
* na štúdium **budú prijatí tí uchádzači, ktorí splnia stanovené podmienky** pre prijímanie na štúdium,
* **zaregistrovaná prihláška s dokladmi ostáva v evidencii a archíve VŠ – nevracia sa späť.**

**3. Predstavenie Katedry sociálnej práce s deťmi a mládežou**

**Jedinečnosť študijného programu Sociálna práca s deťmi a mládežou**

Vzhľadom na to, že sociálna práca v slovenských podmienkach je prevažne zameraná na sekundárnu a terciárnu prevenciu a prioritne sa venuje sociálnej práci s dospelými, ukázala sa **naliehavá potreba sociálnej práce zameranej na deti a mládež.** Súčasná celospoločenská situácia na Slovensku je charakteristická nárastom mnohých sociálno-patologických javov detí a mladých ľudí. Uvedené javy kladú nové požiadavky a výzvy a nútia nás hľadať kreatívne spôsoby, akými možno predchádzať týmto negatívnym dopadom, t. j. ako pomôcť mladým ľuďom zorientovať sa v náročných životných situáciách a pomáhať im riešiť problémy. **Z tohto dôvodu ponúkame jedinečný študijný program Sociálna práca s deťmi a mládežou,** ktorá je zameraná aj na výchovu ako primárnu prevenciu a reaguje na vyššie opísanú situáciu slovenskej mládeže v kontexte rozvíjajúcej sa slovenskej demokratickej spoločnosti. Špecifikom tohto pracoviska je teda široko chápaná primárna prevencia v oblasti detskej a mládežníckej populácie.

**Poslanie Katedry sociálnej práce s deťmi a mládežou**

Poslaním Katedry je pripravovať odborných sociálno-výchovných pracovníkov, ktorých kompetencie spočívajú predovšetkým **v** **prevencii sociálno-patologických javov,** ktorá vychádza z princípov saleziánskeho preventívneho systému edukácie, s osobitným zreteľom na sociálne slabých a kultúrne znevýhodnených, a v **resocializácii a reedukácii** mravne a sociálne narušenej  mládeže a detí.

Absolvent pozná formy sociálnej pomoci a starostlivosti o deti a mládež v rozličných typoch prostredí, utvára výchovne hodnotné podnety v ich prostredí a dokáže kompenzovať nedostatky. Orientuje sa v súčasnej kultúrnej, duchovnej i politicko-ekonomickej problematike a je schopný na ňu vo svojom výchovnom pôsobení pružne reagovať v prospech svojich zverencov. Absolvent študijného programu pri konkrétnej sociálnej práci s deťmi a mládežou svoj vplyv na mladého človeka neobmedzuje do uzavretého systému (ako sú škola – rodina - klub), ale sleduje širší **sociálny a politický** kontext, v ktorom mladý človek žije, je schopný analyzovať tento kontext, porozumieť dynamike jeho vplyvu na **mladého človeka** a snaží sa v ňom intervenovať – aj v zmysle zmeny **sociálneho** kontextu, nielen v zmysle zmeny mladého človeka.

**História katedry**

Od prelomového roku 1989 sa Saleziáni dona Bosca v spolupráci s mnohými prevažne mladými dobrovoľníkmi zamýšľali nad tým, ako ponúknuť **preventívny výchovný systém dona Bosca – túto jedinečnú výchovnú skúsenosť práce s mladými a pre mladých** -všetkým, ktorí pracujú s deťmi a mládežou na výchovnom a sociálnom poli. Hľadal sa spôsob prípravy a formácie odborníkov, ktorí chcú byť aktívne a odborne zaangažovaní vo svete mladých, ktorí by integrálne vychovávali a pracovali aj v prostrediach opustenej a ohrozenej mládeže, mládeže na okraji spoločnosti. Z tohto dôvodu sa Saleziáni don Bosca v spolupráci s Vysokou školou zdravotníctva a sociálnej práce sv. Alžbety rozhodli ponúknuť nový a jedinečný študijný program Sociálna práca s deťmi a mládežou.

Katedra sociálnej práce s deťmi a mládežou pôsobí **v priestoroch saleziánskeho domu v Žiline** od akademického roku 2006/2007 a ponúka **3-ročný bakalársky** a nadväzujúci **2-ročný magisterský** študijný program Sociálna práca s deťmi a mládežou.

**Uplatnenie našich absolventov**

**Absolvent môže pracovať** v štátnych, neštátnych alebo cirkevných organizáciách tohto typu:

strediská voľného času detí a mládeže, saleziánske oratóriá, domovy mládeže, detské domovy, diagnostické centrá, reedukačné a nápravno-výchovné zariadenia, krízové centrá, nízkoprahové zariadenia, pri práci s drogovo závislými, formou streetworku, v ich prirodzenom prostredí formou sociálneho poradenstva a pomoci, pri práci s psychosociálne a emocionálne narušenými a postihnutými deťmi, v oblasti penitenciárnej a postpenitenciárnej starostlivosti, v sociálnovýchovnej práci s rómskym etnikom, ako školský sociálny pracovník na základných a stredných školách, s nezamestnanými, bezdomovcami, imigrantami, príslušníkmi etnických menšín, sociálne odkázanými deťmi a ich rodinami, v ústavoch sociálnej starostlivosti, v samosprávach miest a obcí, v oddeleniach sociálnej starostlivosti o rodinu a deti na všetkých úrovniach štátnej správy, v zariadeniach náhradnej rodinnej starostlivosti, a pod.

**Praktická príprava na povolanie**

Štúdium sociálnej práce s deťmi a mládežou vytvára predpoklady pre prípravu odborníkov, ktorí sú **pripravení odpovedať na súčasné spoločenské potreby.** Okrem odborných teoretických predmetov a odbornej praxe vykonávanej na vybraných špecializovaných pracoviskách, **nosným prvkom formovania študentov je sprostredkovanie priameho zážitku preventívneho systému** cez predmety Základy animácie, Sociálno-psychologické výcviky (sebapoznanie, komunikácia, poradenstvo, supervízia a pod.) a Saleziánsky edukačný systém, kde študenti pod vedením skúsených lektorov zážitkovou formou nadobúdajú základné spôsoby animácie detí a mládeže, a tiež detskej a mládežníckej skupiny, saleziánskej pedagogiky, komunikácie a tvorby výchovných itinerárov.

**Špecifická atmosféra na našej Katedre**

Saleziánsky štýl činnosti a práce s ľuďmi je charakteristický **otvorenou, príjemnou a radostnou atmosférou,** v ktorej môžu mladí cítiť prijatie a rozvíjanie svojich osobných darov a schopností. Preventívny výchovný systém, ktorý sa snažíme na našej katedre odovzdávať, je vnútorne založený na  rozume, viere a láskavosti. Je to originálny spôsob práce s mladými, ktorý predkladá rozumné požiadavky v láskavom, srdečnom a prijímajúcom ovzduší spolu s rozvinutím zmyslu pre Boha a úsilia o život podľa kresťanských hodnôt. Otvorené prostredie na našej katedre ponúka prosociálny, intelektuálny rast, tvorivosť, ale tiež optimizmus a radosť, bez znechutenia sa kvôli ťažkostiam a podporu celkového rozvoja človeka.

**Reprezentatívne aktivity Katedry**

Medzi významné udalosti života katedry patria konferencie. Doteraz sa na našej pôde uskutočnili štyri konferencie a ďalšia, na tému „Rodina – výzva pre sociálnu politiku a pomáhajúce profesie“, sa uskutoční 21. marca 2014 na našej pôde.

Cieľom prvej konferencie **„Mládež a sociálna prevencia“,** ktorá bola **spojená s fórom poskytovateľov sociálnych služieb pre deti a mládež v Žilinskom kraji,** bolo zachytiť aktuálne trendy v oblasti sociálnej prevencie a sociálnej práce s deťmi a mladými v Žilinskom kraji, definovať aktuálne potreby a problémy poskytovateľov sociálnych služieb pre deti a mládež a tiež prezentovať vzdelávacie aktivity pre sociálnych pracovníkov z praxe a možnosti zvyšovania kvalifikácie prostredníctvom našej katedry. Zámerom druhej medzinárodnej vedeckej konferencie **„Aktuálnosť logoterapie vo výchovnej a sociálnej práci s mládežou“** konanej v apríli 2011 bolo prostredníctvom diskusie o  výchovnom potenciáli logoterapie a vzájomným odovzdávaním skúseností a poznatkov z psychológie, pedagogiky, sociálnej práce, filozofie a teológie, poukázať na možnosti ako pomôcť mladým v  prežívaní zmysluplného života a pri  šírení civilizácie lásky. Tretia, už medzinárodná vedecká konferencia „**Sociálno-výchovné kontexty práce s ohrozenou mládežou“** konaná v apríli 2012,bola zameraná na rozpravu o účasti sociálnej práce, sociálnej pedagogiky, psychológie, sociológie, praktickej filozofie a teológie pri účinnej práci s mládežou v postmodernej spoločnosti predovšetkým so zameraním na sociálnu a výchovnú činnosť, participáciu a prevenciu aktuálnych sociálno-patologických javov. Teoretici a praktici, profesionáli i dobrovoľníci stredoeurópskej proveniencie svojimi teoretickými reflexiami a konkretizáciou príkladov z praxe umožnili plodný dialóg, výmenu skúseností a vzájomné obohatenie v prospech pracovníkov pomáhajúcich profesií a hlavne ohrozenej mládeže. V minulom akademickom roku sa uskutočnila medzinárodná konferencia „**Aktualizácia preventívneho systému v dnešných časoch“.** Cieľom konferencie bolo v rámci druhej etapy osláv narodenia dona Bosca, zakladateľa saleziánov, prehĺbiť poznanie, rozvinutie a uplatnenie saleziánskej pedagogiky v aktuálnom sociálnom a kultúrnom kontexte. V perspektíve záchrany mládeže, hlavne chudobnej a ohrozenej, konferencia priblížila možnosti aktualizovania preventívneho systému, interpretovania jeho základných ideí, rozvoja jeho veľkých cností a modernizovania jeho princípov a pojmov.